CELEX: 32020D1562
Language: sl
Date: 2020-10-26 00:00:00
Title: Izvedbeni sklep Komisije (EU) 2020/1562 z dne 26. oktobra 2020 o spremembi Izvedbenega sklepa (EU) 2020/167 glede harmoniziranih standardov za nekatero radijsko opremo v zvezi z naprednimi sistemi za vodenje in kontrolo premikanja po zemlji, primarnimi nadzornimi radarji, radiodifuzijskimi zvočnimi sprejemniki, opremo za mednarodne mobilne telekomunikacije in fiksnimi radijskimi sistemi

27.10.2020   
               
               
                  SL
               
               
                  Uradni list Evropske unije
               
               
                  L 357/29
               
            
         IZVEDBENI SKLEP KOMISIJE (EU) 2020/1562
         z dne 26. oktobra 2020
         o spremembi Izvedbenega sklepa (EU) 2020/167 glede harmoniziranih standardov za nekatero radijsko opremo v zvezi z naprednimi sistemi za vodenje in kontrolo premikanja po zemlji, primarnimi nadzornimi radarji, radiodifuzijskimi zvočnimi sprejemniki, opremo za mednarodne mobilne telekomunikacije in fiksnimi radijskimi sistemi
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,
         ob upoštevanju naslednjega:
         
                     (1)
                  
                  
                     V skladu s členom 16 Direktive 2014/53/EU Evropskega parlamenta in Sveta (2) se domneva, da je radijska oprema, ki je v skladu s harmoniziranimi standardi ali njihovimi deli, sklici na katere so bili objavljeni v Uradnem listu Evropske unije, skladna z bistvenimi zahtevami iz člena 3 navedene direktive, zajetimi v navedenih standardih ali njihovih delih.
                  
               
                     (2)
                  
                  
                     Komisija je z Izvedbenim sklepom C(2015) 5376 (3) od Evropskega odbora za elektrotehnično standardizacijo (CENELEC) in Evropskega inštituta za telekomunikacijske standarde (ETSI) zahtevala pripravo in revizijo harmoniziranih standardov za radijsko opremo v podporo Direktivi 2014/53/EU.
                  
               
                     (3)
                  
                  
                     ETSI je na podlagi zahteve iz Izvedbenega sklepa C(2015) 5376 pripravil harmonizirane standarde EN 303 213-5-1 V1.1.1 za sprejemnike in bralnike naprednih sistemov za vodenje in kontrolo premikanja po zemlji, EN 303 345-2 V1.1.1 in EN 303 345-5 V1.1.1 za radiodifuzijske zvočne sprejemnike ter EN 303 364-3 V1.1.1 za primarne nadzorne radarje.
                  
               
                     (4)
                  
                  
                     ETSI je na podlagi zahteve iz Izvedbenega sklepa C(2015) 5376 revidiral harmonizirane standarde EN 301 908-2 V11.1.2, EN 301 908-13 V11.1.2, EN 302 217-2 V3.1.1 in EN 303 213-6-1 V2.1.1, sklici na katere so objavljeni v seriji C Uradnega lista Evropske unije (4). Zato so bili sprejeti harmonizirani standardi EN 301 908-2 V13.1.1 za uporabniško opremo za mednarodne mobilne telekomunikacije, EN 301 908-13 V13.1.1 za uporabniško opremo za razviti prizemni radijski dostop za UMTS, EN 302 217-2 V3.2.2 za fiksne radijske sisteme in EN 303 213-6-1 V3.1.1 za napredne sisteme za vodenje in kontrolo premikanja po zemlji.
                  
               
                     (5)
                  
                  
                     Komisija je skupaj z ETSI ocenila, ali so navedeni harmonizirani standardi skladni z zahtevo iz Izvedbenega sklepa C(2015) 5376.
                  
               
                     (6)
                  
                  
                     Harmonizirana standarda EN 303 213-5-1 V1.1.1 in EN 301 908-2 V13.1.1 izpolnjujeta bistvene zahteve, ki naj bi jih zajemala in ki so določene v Direktivi 2014/53/EU. Zato je primerno, da se sklica na navedena standarda objavita v Uradnem listu Evropske unije.
                  
               
                     (7)
                  
                  
                     Izvedbeni sklep C(2015) 5376 v Prilogi II 3(3) določa: „Zmogljivost sprejemnika je posebej pomembna tudi za mobilne terminale, zlasti za zmogljivost antene, in za komunikacijsko opremo, ki se uporablja za aplikacije varovanja človeškega življenja.“ Harmonizirani standard EN 301 908-13 V13.1.1 ne vsebuje specifikacij za zmogljivost antene. Sklic na navedeni harmonizirani standard bi bilo zato treba objaviti v Uradnem listu Evropske unije z omejitvijo.
                  
               
                     (8)
                  
                  
                     Opomba 2 določbe 4.3.2 harmoniziranega standarda EN 302 217-2 V3.2.2 bi proizvajalcem lahko omogočila odstopanje od drugih specifikacij v harmoniziranem standardu glede deleža napačnih bitov (BER), določbe H.3.4, I.3.4 in J.3.4 navedenega harmoniziranega standarda pa za dokazovanje skladnosti ne zahtevajo izrecne preskusne metode. Sklic na navedeni harmonizirani standard bi bilo zato treba objaviti v Uradnem listu Evropske unije z omejitvami.
                  
               
                     (9)
                  
                  
                     V Priporočilu ITU-R SM.329-12 (09/2012) o neželenem oddajanju v območju za stransko oddajanje je navedeno: „Za najvarčnejšo in najučinkovitejšo uporabo frekvenčnega spektra je treba določiti splošne najvišje meje za oddajanja v območju za stransko oddajanje.“ V Priporočilu ERC 74-01 (2019) je navedeno: „Za namene posebnih študij o souporabi ali združljivosti bi bilo mogoče za izboljšanje učinkovitosti spektra za stransko oddajanje uporabljati nižje ravni območja.“ Stransko oddajanje se zato priznava kot pomembno za učinkovito uporabo spektra, ki je obravnavana v členu 3(2) Direktive 2014/53/EU. V Prilogi C.3 standarda EN 303 345-2 V1.1.1 in Prilogi B.3 standarda EN 303 345-5 V1.1.1 se priznava, da je sprejemnik za neželeno oddajanje v območju za stransko oddajanje pomemben za člen 3(2) Direktive 2014/53/EU. Toda določba C.3.5 standarda EN 303 345-2 V1.1.1 in določba B.3.5 standarda EN 303 345-5 V1.1.1 določata, da za sprejemnike za neželeno oddajanje v območju za stransko oddajanje veljajo drugi standardi. Sklica na harmonizirana standarda EN 303 345-2 V1.1.1 in EN 303 345-5 V1.1.1 bi bilo zato treba objaviti v Uradnem listu Evropske unije z omejitvijo.
                  
               
                     (10)
                  
                  
                     Uvodna izjava 2 Izvedbenega sklepa C(2015) 5376 poziva k dobremu sodelovanju z Evropsko konferenco poštnih in telekomunikacijskih uprav, s katero je bilo opravljeno posvetovanje o pristopu k tem harmoniziranim standardom s Priporočilom ERC 74-01 (2019) o neželenem oddajanju v območju za stransko oddajanje. Evropska konferenca poštnih in telekomunikacijskih uprav je v odgovoru izrazila stališče, da so odstopanja od uporabe Priporočila ERC 74-01 (2019) možna le pod posebnimi tehničnimi pogoji. Zato lahko določba 4.2.1.5 standarda EN 303 213-6-1 V3.1.1 in določba 4.2.1.4 standarda EN 303 364-3 V1.1.1 zagotovita domnevo o skladnosti le za določeno radijsko opremo. Sklica na navedena harmonizirana standarda bi bilo zato treba objaviti v Uradnem listu Evropske unije z omejitvijo.
                  
               
                     (11)
                  
                  
                     V Prilogi I k Izvedbenemu sklepu Komisije (EU) 2020/167 (5) so navedeni sklici na harmonizirane standarde, ki zagotavljajo domnevo o skladnosti z Direktivo 2014/53/EU, v Prilogi II k navedenemu izvedbenemu sklepu pa sklici na harmonizirane standarde, ki zagotavljajo domnevo o skladnosti z Direktivo 2014/53/EU z omejitvami. Da bi zagotovili, da bodo sklici na harmonizirane standarde, pripravljene v podporo Direktivi 2014/53/EU, navedeni v enem samem aktu, bi bilo treba sklica na standarda EN 303 213-5-1 V1.1.1 in EN 301 908-2 V13.1.1 vključiti v Prilogo I k navedenemu izvedbenemu sklepu, sklice na standarde EN 301 908-13 V 13.1.1, EN 302 217-2 V3.2.2, EN 303 213-6-1 V3.1.1, EN 303 345-2 V1.1.1, EN 303 345-5 V1.1.1 in EN 303 364-3 V1.1.1 pa v Prilogo II k navedenemu izvedbenemu sklepu.
                  
               
                     (12)
                  
                  
                     Po navedbah ETSI bi bilo treba harmonizirani standard EN 303 339 V1.1.1, sklic na katerega je objavljen v seriji C Uradnega lista Evropske unije (6), šteti za zastarel, saj ne predstavlja več najnovejšega razvoja.
                  
               
                     (13)
                  
                  
                     Zato je treba sklice na harmonizirane standarde EN 301 908-2 V11.1.2, EN 301 908-13 V11.1.2, EN 302 217-2 V3.1.1 in EN 303 213-6-1 V2.1.1, ker so bili revidirani, in na harmonizirani standard EN 303 339 V1.1.1, ker se šteje za zastarelega, umakniti iz serije C Uradnega lista Evropske unije (7). V Prilogi III k Izvedbenemu sklepu (EU) 2020/167 so navedeni sklici na harmonizirane standarde, pripravljene v podporo Direktivi 2014/53/EU, ki so umaknjeni iz Uradnega lista Evropske unije. Zato je navedene sklice primerno vključiti v navedeno prilogo. Da bi proizvajalcem zagotovili dovolj časa za pripravo na uporabo harmoniziranih standardov EN 301 908-2 V13.1.1, EN 301 908-13 V13.1.1, EN 302 217-2 V3.2.2 in EN 303 213-6-1 V3.1.1, je treba umik sklicev na harmonizirane standarde EN 301 908-2 V11.1.2, EN 301 908-13 V11.1.2, EN 302 217-2 V3.1.1 in EN 303 213-6-1 V2.1.1 odložiti. Da bi proizvajalcem zagotovili tudi čas za pripravo na umik sklica na harmonizirani standard EN 303 339 V1.1.1, je treba umik sklica na navedeni standard odložiti.
                  
               
                     (14)
                  
                  
                     Skladnost s harmoniziranim standardom zagotavlja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi zato moral začeti veljati na dan objave –
                  
               SPREJELA NASLEDNJI SKLEP:
         
            Člen 1
            Izvedbeni sklep (EU) 2020/167 se spremeni:
            
                        (1)
                     
                     
                        Priloga I se spremeni v skladu s Prilogo I k temu sklepu;
                     
                  
                        (2)
                     
                     
                        Priloga II se spremeni v skladu s Prilogo II k temu sklepu;
                     
                  
                        (3)
                     
                     
                        Priloga III se spremeni v skladu s Prilogo III k temu sklepu.
                     
                  
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 26. oktobra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 316, 14.11.2012, str. 12.
         
            (2)  Direktiva 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES (UL L 153, 22.5.2014, str. 62).
         
            (3)  Izvedbeni sklep Komisije C(2015) 5376 final z dne 4. avgusta 2015 o zahtevi za standardizacijo Evropskemu odboru za elektrotehnično standardizacijo in Evropskemu inštitutu za telekomunikacijske standarde v zvezi z radijsko opremo v podporo Direktivi 2014/53/EU Evropskega parlamenta in Sveta.
         
            (4)  UL C 326, 14.9.2018, str. 114.
         
            (5)  Izvedbeni sklep Komisije (EU) 2020/167 z dne 5. februarja 2020 o harmoniziranih standardih za radijsko opremo, pripravljenih v podporo Direktivi 2014/53/EU Evropskega parlamenta in Sveta (UL L 34, 6.2.2020, str. 46).
         
            (6)  UL C 326, 14.9.2018, str. 114.
         
            (7)  UL C 326, 14.9.2018, str. 114.
      
      
         
            PRILOGA I
            V Prilogi I k Izvedbenemu sklepu (EU) 2020/167 se dodajo naslednje vrstice:
            
               
                           Št.
                        
                        
                           Sklic na standard
                        
                     
                           „8.
                        
                        
                           EN 301 908-2 V13.1.1
                           Celična omrežja IMT – Harmonizirani standard za dostop do radijskega spektra – 2. del: Uporabniška oprema za CDMA z neposrednim razprševanjem (‚Direct Spread‘) (UTRA FDD)
                        
                     
                           9.
                        
                        
                           ETSI EN 303 213-5-1 V1.1.1
                           Napredni sistem za vodenje in nadzor gibanja po zemlji (A-SMGCS) – 5. del: Harmonizirani standard za dostop do radijskega spektra za večplastno (MLAT) opremo – 1. poddel: Sprejemniki in bralniki“
                        
                     
         
      
      
         
            PRILOGA II
            V Prilogi II k Izvedbenemu sklepu (EU) 2020/167 se dodajo naslednje vrstice:
            
               
                           Št.
                        
                        
                           Sklic na standard
                        
                     
                           „4.
                        
                        
                           EN 301 908-13 V13.1.1
                           Celična omrežja IMT – Harmonizirani standard za dostop do radijskega spektra – 13. del: Uporabniška oprema za razviti prizemni radijski dostop za UMTS (E-UTRA)
                           
                              Obvestilo: ta harmonizirani standard ne vsebuje parametrov za zmogljivost antene in skladnost s tem harmoniziranim standardom ne zagotavlja domneve o skladnosti z bistvenimi zahtevami iz člena 3(2) Direktive 2014/53/EU glede navedenih parametrov.
                        
                     
                           5.
                        
                        
                           EN 302 217-2 V3.2.2
                           Fiksni radijski sistemi – Karakteristike in zahteve za opremo tipa točka-točka in antene – 2. del: Digitalni sistemi, ki delujejo v frekvenčnih pasovih od 1 GHz do 86 GHz – Harmonizirani standard za dostop do radijskega spektra
                           
                              Obvestilo: skladnost s tem harmoniziranim standardom ne zagotavlja domneve o skladnosti z bistveno zahtevo iz člena 3(2) Direktive 2014/53/EU, če se uporabi opomba 2 določbe 4.3.2 tega harmoniziranega standarda.
                           
                              Obvestilo: glede radijske opreme, za katero velja določba H.3.4, I.3.4 ali J.3.4 tega harmoniziranega standarda, skladnost s tem harmoniziranim standardom ne zagotavlja domneve o skladnosti z bistveno zahtevo iz člena 3(2) Direktive 2014/53/EU, če se ne izvajajo ustrezne preskusne metode za dokazovanje skladnosti z določbo H.3.4, I.3.4 oziroma J.3.4 tega harmoniziranega standarda.
                        
                     
                           6.
                        
                        
                           EN 303 213-6-1 V3.1.1
                           Napredni sistem za vodenje in nadzor gibanja po zemlji (A-SMGCS) – 6. del: Harmonizirani standard za dostop do radijskega spektra za aktivno zaznavalo radarja za površinsko gibanje – 1. poddel: Zaznavala, ki delujejo v frekvenčnem pasu X (10,525 GHz), z impulznimi signali in oddajno močjo do 100 kW
                           
                              Obvestilo: kar zadeva določbo 4.2.1.5 tega harmoniziranega standarda, skladnost s tem standardom ne zagotavlja domneve o skladnosti z bistveno zahtevo iz člena 3(2) Direktive 2014/53/EU za opremo, v kateri nista kombinirana ‚konični odsek WR112/R84 in valovod WR90/R100‘ v skladu z opombo 1 oddelka 1 tega harmoniziranega standarda. Valovod mora imeti pot za prenos, ki je po vsej dolžini brez ovir (nemotena, čista pot), njegova dolžina pa mora biti najmanj dvajsetkratnik mejne valovne dolžine valovoda v tem načinu delovanja.
                        
                     
                           7.
                        
                        
                           EN 303 345-2 V1.1.1
                           Radiodifuzijski zvočni sprejemniki – 2. del: Radiodifuzijska zvočna storitev AM – Harmonizirani standard za dostop do radijskega spektra
                           
                              Obvestilo: skladnost s tem harmoniziranim standardom ne zagotavlja domneve o skladnosti z bistveno zahtevo iz člena 3(2) Direktive 2014/53/EU glede sprejemnika za neželeno oddajanje v območju za stransko oddajanje.
                        
                     
                           8.
                        
                        
                           EN 303 345-5 V1.1.1
                           Radiodifuzijski zvočni sprejemniki – 5. del: Radiodifuzijska zvočna storitev DRM – Harmonizirani standard za dostop do radijskega spektra
                           
                              Obvestilo: skladnost s tem harmoniziranim standardom ne zagotavlja domneve o skladnosti z bistveno zahtevo iz člena 3(2) Direktive 2014/53/EU glede sprejemnika za neželeno oddajanje v območju za stransko oddajanje.
                        
                     
                           9.
                        
                        
                           EN 303 364-3 V1.1.1
                           Primarni nadzorni radar (PSR) – Harmonizirani standard za dostop do radijskega spektra – 3. del: Senzorji PSR za nadzor zračnega prometa (ATC), ki delujejo v frekvenčnem pasu od 8 500  MHz do 10 000  MHz (pas X)
                           
                              Obvestilo: kar zadeva določbo 4.2.1.4 tega harmoniziranega standarda, skladnost s tem standardom ne zagotavlja domneve o skladnosti z bistveno zahtevo iz člena 3(2) Direktive 2014/53/EU za opremo, v kateri nista kombinirana ‚konični odsek WR112/R84 in valovod WR90/R100‘ v skladu z opombo 1 oddelka 1 tega harmoniziranega standarda. Valovod mora imeti pot za prenos, ki je po vsej dolžini brez ovir (nemotena, čista pot), njegova dolžina pa mora biti najmanj dvajsetkratnik mejne valovne dolžine valovoda v tem načinu delovanja.“
                        
                     
         
      
      
         
            PRILOGA III
            V Prilogi III k Izvedbenemu sklepu (EU) 2020/167 se dodajo naslednje vrstice:
            
               
                           Št.
                        
                        
                           Sklic na standard
                        
                        
                           Datum umika
                        
                     
                           „12.
                        
                        
                           EN 301 908-2 V11.1.2
                           Celična omrežja IMT – Harmonizirani standard, ki zajema bistvene zahteve člena 3.2 Direktive 2014/53/EU – 2. del: Uporabniška oprema za CDMA z neposrednim razprševanjem (‚Direct Spread‘) (UTRA FDD) (UE)
                        
                        
                           27. oktober 2021
                        
                     
                           13.
                        
                        
                           EN 301 908-13 V11.1.2
                           Celična omrežja IMT – Harmonizirani standard, ki zajema bistvene zahteve člena 3.2 Direktive 2014/53/EU – 13. del: Uporabniška oprema za razviti prizemni radijski dostop za UMTS (E-UTRA)
                        
                        
                           27. oktober 2021
                        
                     
                           14.
                        
                        
                           EN 302 217-2 V3.1.1
                           Fiksni radijski sistemi – Karakteristike in zahteve za opremo tipa točka-točka in antene – 2. del: Digitalni sistemi, ki delujejo v frekvenčnih pasovih od 1 GHz do 86 GHz – Harmonizirani standard, ki zajema bistvene zahteve člena 3.2 Direktive 2014/53/EU
                        
                        
                           27. april 2022
                        
                     
                           15.
                        
                        
                           EN 303 213-6-1 V2.1.1
                           Napredni sistem za vodenje in nadzor gibanja po zemlji (A-SMGCS) – 6. del: Harmonizirani standard, ki zajema bistvene zahteve člena 3.2 Direktive 2014/53/EU za aktivno zaznavalo radarja za površinsko gibanje – 1. poddel: Zaznavala, ki delujejo v frekvenčnem pasu X (10,525 GHz), z impulznimi signali in oddajno močjo do 100 kW
                        
                        
                           27. oktober 2021
                        
                     
                           16.
                        
                        
                           EN 303 339 V1.1.1
                           Širokopasovne neposredne komunikacije zrak-tla – Oprema, ki deluje v frekvenčnih pasovih od 1 900  MHz do 1 920  MHz in od 5 855  MHz do 5 875  MHz – Antene s fiksno karakteristiko – Harmonizirani standard, ki zajema bistvene zahteve člena 3.2 Direktive 2014/53/EU
                        
                        
                           27. april 2021“